ནས་

གསུམ་གྱི༔ བག་ཆགས་བཅོམ་ནས་སྐུ་གསུམ་ཡེ་ཤེས་དང༔ བཅས་པའི་ཡོན་ཏན་རབ་རྫོགས་ཀུན་ཏུ་འོད༔ པདྨ་ཅན་དང་རྡོ་རྗེ་འཛིན་པའི་སར༔ དབང་བསྒྱུར་རྡོ་རྗེ་འཛིན་པ་ཆེན་པོར་འགྱུར༔ ས་མ་ཡ༔ གཉིས་པ་ལམ་གྱི་རིམ་པ་འདི་ལྟ་སྟེ༔ བདེ་བའི་སྟན་ལ་རྡོ་རྗེའི་སྐྱིལ་ཀྲུང་གིས༔ འདུག་ཅིང་བྱང་ཆུབ་མཆོག་ཏུ་སེམས་བསྐྱེད་དེ༔ བླ་མའི་རྣལ་འབྱོར་བསྒོམ་ཞིང་དབང་བཞི་བླངས༔ ཐུགས་ཡིད་གཅིག་འདྲེས་ཟབ་མོའི་ཉམས་ལེན་ལ༔ མཉམ་པར་མཐར་བཞག་ཕྱི་ནང་སྣོད་བཅུད་ཆོས༔ སྟོང་ཉིད་སྤྲོས་བྲལ་བདེ་ཆེན་ངང་དུ་བཤིག༔ ཆོས་ཉིད་མདངས་ལས་ཀུན་ཁྱབ་སྙིང་རྗེར་བརྡལ༔ སྙིང་རྗེའི་རྩལ་ལས་ཡི་གེ་བྃཿཡིག་དམར༔ མཁའ་ལ་འཇའ་ཚོན་ཤར་བ་བཞིན་དུ་གསལ༔ འོད་ཀྱིས་ཕྱི་ནང་སྣོད་བཅུད་མ་དག་སྦྱངས༔ ཕྱི་སྣོད་མཁའ་སྤྱཽད་བདེ་བ་ཅན་གྱི་ཞིང༔ བཀོད་པ་ཕུན་སུམ་ཚོགས་པའི་དལ་དབུས་སུ༔ པདྨ་ཟླ་བ་ཉི་མའི་གདན་གྱི་སྟེང༔ གཟུང་འཛིན་རུ་ཏྲ་བམ་གྱི་གདན་སྟེང་དུ༔ སྐད་ཅིག་བྃཿཡིག་ཡོངས་སུ་གྱུར་པ་ལས༔ གྲི་གུག་བྃཿགྱིས་མཚན་པ་ཅན་དུ་གསལ༔ འོད་ཟེར་ཡར་འཕྲོས་རྒྱལ་བ་སྲས་བཅས་མཆོད༔ཐུགས་རྗེ་བྱིན་རླབས་གཟི་བྱིན་དངོས་གྲུབ་བསྐུལ་

མར་འཕྲོས་ཁམས་གསུམ་འཁོར་བ་དོང་ནས་སྤྲུགས༔ སྣོད་བཅུད་འབྱུང་བའི་དྭངས་བཅུད་དཔལ་ཡོན་བསྡུས༔ རྒྱལ་ཀུན་ཐུགས་ཀྱི་བསྐྱེད་ཡུམ་ཝ་ར་ཧི༔ རྣལ་འབྱོར་དམར་མོ་ཞལ་གཅིག་ཕྱག་གཉིས་པ༔ སྤྱན་གསུམ་ཞི་མ་ཁྲོ་འཛུམ་ཉམས་དང་ལྡན༔ དབུ་སྐྲ་ཐོར་ཅོག་ཟར་བུ་སྐུ་རྒྱབ་གྲོལ༔ ཕྱག་གཡས་སྣང་བ་དབང་སྡུད་གྲི་གུག་འཕྱར༔ ཕྱག་གཡོན་ཁམས་གསུམ་ཁྲག་རོལ་ཐོད་ཁྲག་བསྣམས༔ གཡས་བསྐུམ་གཡོན་བརྐྱང་པད་ཉི་བམ་གདན་བརྫིས༔ ནུ་འབུར་གསང་བའི་པདྨོ་རབ་ཏུ་རྒྱས༔ ཐོད་སྐམ་དབུ་བརྒྱན་དར་གྱི་ཅོད་པན་འཕུར༔ ཉི་མ་ཟླ་བའི་སྙན་རྒྱན་འོད་དུ་འབར༔ ཚོགས་དྲུག་གནས་དག་རུས་པའི་རྒྱན་དྲུག་དང༔ ཡེ་ཤེས་ཡོན་ཏན་ལྷུན་རྫོགས་དར་དཔྱངས་གསོལ༔ ཡེ་ཤེས་མེ་དཔུང་རབ་ཏུ་འབར་བའི་ཀློང༔ སྣང་སྟོང་ཡེ་ཤེས་སྒྱུ་མའི་སྐུ་རུ་བསྒོམ༔ སྐུ་དབུས་དབུ་མ་སྔོ་སྐྱ་མདའ་སྨྱུག་ཙམ༔ ཕྱི་དཀར་ནང་དམར་བར་སྔོ་འོད་ཟེར་འབར༔ ཡར་སྣེ་སྤྱི་བོ་བདེ་ཆེན་འཁོར་ལོར་ཕྱེས༔ མར་སྣ་བདེ་བ་སྐྱོང་བའི་ལྟེ་བར་ཟུག༔ གཡས་སུ་རོ་མ་དཀར་མོ་སྤྲུལ་པའི་སྐུ༔ གཡོན་དུ་རྐྱང་མ་དམར་མོ་ལོངས་སྤྱོད་རྫོགས༔ དཀར་དམར་མཐིང་གའི་

ཁ་དོག་འོད་དུ་འབར༔ མར་སྣེ་ལྟེ་འོག་སོར་བཞི་དབུ་མར་ཆུབ༔ ཡར་སྣེ་རྣ་ལྟག་གཉིས་གུག་སྣོམ་བྱེད་སྒོར༔ ཟུག་ཅིང་ཁ་ཕྱེ་རྩ་གསུམ་དག་གསལ་འཚེར༔ འཁོར་ལོ་ལྔ་རྫོགས་ཡེ་ཤེས་བཅུད་ཐིག་འཁྱིལ༔ མདུན་མཁར་བྱིན་རླབས་ཡེ་ཤེས་སྤྲིན་ཕུང་འཁྲིགས༔ རོ་རྐྱང་ལམ་ནས་སྤོས་རེང་དུད་པ་བཞིན༔ དྲངས་ནས་ལྟེ་འོག་དབུ་མའི་ནང་དུ་ཞུགས༔ གཡས་དང་གཡོན་དུ་གསུམ་རེར་དལ་གྱིས་གཞིལ༔ ལྟེ་འོག་ཏིག་གིས་མནན་པའི་དྭངས་བཅུད་ནི༔ དབུ་མ་ནས་བརྒྱུད་དྲན་འདུས་འཁོར་ལོ་ན༔ རིག་པ་མི་འགྱུར་གཞི་འཛིན་ཐིག་ལེ་ནི༔ རྨ་བྱའི་ཕྲུ་གུ་ལྟ་བུ་འོད་ལྔར་འབར༔ དེར་ཐིག་མཉམ་ཉིད་རིག་པའི་རང་ཞལ་བལྟ༔ རླུང་གི་རྗེས་ཤེས་ངད་དང་མ་འབྲལ་བར༔འཇམ་ལ་རིང་བས་སྙིགས་མ་ཕྱི་རུ་འབུད༔ དེ་ལྟར་ཡང་ཡང་སྦྱངས་པ་མཐར་སོན་ཚེ༔ དབུགས་ཀྱི་རྒྱུ་བ་བརྒྱ་སྟོང་རླུང་ཁུག་པ༔ གཅིག་གིས་འདའ་བར་ནུས་པ་འབྱུང་བ་ཡིན༔ དེ་ནས་རིམ་བཞིན་གནས་ལྔའི་འཁོར་ལོའི་དབུས༔ སྤྱི་བོར་ཆུ་རླུང་དཀར་པོ་ཟླུམ་ལ་འཁྱིལ༔ མགྲིན་པར་ས་རླུང་སེར་པོ་གྲུ་བཞི་པ༔ སྙིང་གར་ནམ་མཁའི་རླུང་མཐིང་ཟུར་བརྒྱད་པ༔

ལྟེ་བར་མེ་རླུང་དམར་པོ་གྲུ་གསུམ་དབྱིབས༔ གསང་བར་རླུང་གི་རླུང་ལྗང་གཞུ་ལྟ་བུ༔ འོད་ཀྱི་རྣམ་པར་རླུང་གི་གཡོ་བ་བཅས༔ གསལ་བའི་ནང་ཁོངས་བཾ་ལཾ་ཨེ་རཾ་ཡཾཿ དེ་དག་རྣམས་ལས་འོད་ཟེར་རབ་འཕྲོས་པས༔ འབྱུང་ལྔ་རང་རང་ཁ་དོག་དང་མཐུན་པའི༔ རྣམ་པར་འོད་ཞུ་སྲོག་བཅུད་ཐིག་ལེར་ཐིམ༔ རིག་པ་ཐིག་སྦུབས་ཚུད་པའི་འདུན་པ་ཅན༔ ཧུབ་གང་གཞིལ་བའི་གནས་ཀྱང་དེ་རུ་བྱ༔ དེ་དག་རྣམས་ལ་རང་བྱན་ཆུད་པའི་ཚེ༔ ས་ཆུ་མེ་རླུང་ནམ་མཁར་དབང་ཐོབ་ནས༔ མཁའ་ལ་འཕུར་དང་ཆུ་ནང་ཉ་ལྟར་འཕྱོ༔ ས་འོག་འཛུལ་དང་རི་བྲག་ཟང་ཐལ་འབིགས༔ སྣང་དང་མི་སྣང་དངོས་པོར་རང་དབང་བསྒྱུར༔ མངོན་པར་ཤེས་དང་མཁྱེན་པའི་ཡེ་ཤེས་རྒྱས༔ མེ་རླུང་སྟོབས་རྒྱས་གཏུམ་མོའི་བདེ་དྲོད་འབར༔ ཆུ་རླུང་སྟོབས་རྒྱས་བསྟན་མ་ཟས་ཀྱིས་འཚོ༔ ས་རླུང་སྟོབས་རྒྱས་བཀྲག་དང་གཟི་མདངས་རྒྱས༔ ནམ་མཁའི་རླུང་སྟོབས་རབ་རྒྱས་རྫུ་འཕྲུལ་འཐོབ༔ རླུང་གི་སྟོབས་རྒྱས་གདོས་པ་དྭངས་མར་སྨིན༔ ཟད་པར་སྐྱེ་མཆེད་རྣམས་ཀྱང་གྲུབ་པ་ཡིན༔ སྲོག་ལ་དབང་ཐོབ་རྣམ་པར་རྟོག་ཚོགས་ཀུན༔ རང་ཤར་རང་གྲོལ་ཀློང་ཡངས་ཆེན་པོར་སངས༔ རིག་པ་རང་གསལ་རྗེན་པའི་

གཤིས་ཉིད་ལས༔ སྐད་ཅིག་ཀྱང་ནི་གཡོ་བར་མི་འགྱུར་བར༔ རིན་ཆེན་གསེར་གླིང་ཕྱིན་པ་ཇི་བཞིན་ནོ༔ གྱེན་རྒྱུའི་རླུང་ཉིད་ཡེ་ཤེས་རླུང་དུ་སྨིན༔ ཕྱི་ནང་དབུགས་ཀྱི་རྒྱུ་བ་མི་ཚོར་བར༔ ཞུགས་གནས་ཐིམ་པའི་རྟགས་རྣམས་རིམ་གྱིས་འཆར༔ མགྲིན་པའི་མདུད་གྲོལ་གདམས་པའི་མཛོད་བརྡོལ་ནས༔ མ་བསླབ་པར་ནི་ཆོས་ཀྱི་ཚིག་མཐའ་དག༔གང་ཟག་དབང་པོའི་བློ་རིམ་དང་མཐུན་པར༔ སྟོན་པར་ནུས་ཤིང་ཚངས་པའི་གསུང་དང་ལྡན༔ ཐུར་སེལ་རླུང་ལ་ཡེ་ཤེས་རྒྱས་ཐེབས་པས༔ སྲོག་ཐུར་གཅིག་འདྲེས་འཁོར་བའི་འཁྲུལ་སྣང་འགགས༔ འགྲོ་སྡོད་ལས་ཀྱི་འཕོ་བ་རང་སར་ཞི༔ དྲི་མི་སྣོམས་ཤིང་ཆུ་བཤང་མི་འགྱུར་བར༔ དངོས་པོ་ཕྱིར་ཐོན་ཡུལ་རྣམས་ཐམས་ཅད་ལ༔ རྫུ་འཕྲུལ་དབང་གིས་ཐོགས་མེད་བྱ་བཞིན་བགྲོད༔ མེ་མཉམ་རླུང་ལ་ཡེ་ཤེས་རྒྱས་ཐེབས་པས༔ བདེ་དྲོད་འབར་ཞིང་གོས་ཀྱི་ཞེན་པ་ཆོད༔ བཀྲག་མདངས་རབ་རྒྱས་ཉི་མ་འཆར་ཀ་བཞིན༔ འགྲོ་བའི་མོས་བློ་དབང་དུ་བསྒྱུར་བར་ངེས༔ ནང་གི་བདེ་དྲོད་ཕྱི་རུ་རྒྱས་པ་ཡིས༔ འབྱུང་བ་ཆ་སྙོམས་དགུན་ཡང་དྲོད་ཀྱིས་ཁྱབ༔ འདུན་པ་གར་གཏད་དམིགས་པ་དེ་རུ་འཕོ༔

གཞན་རྒྱུད་མཁྱེན་པའི་མངོན་པར་ཤེས་པ་འཆར༔ ཁྱབ་བྱེད་རླུང་ལ་ཡེ་ཤེས་རྒྱས་ཐེབས་པས༔ ལུས་ཀྱི་སྟོབས་རྒྱས་གླང་པོ་ལྟ་བུར་འགྱུར༔ ཟིལ་གྱིས་མི་གནོན་སེང་གེའི་རྩལ་དང་ལྡན༔ གཡང་ལ་མི་འཇིགས་ནམ་མཁའ་ལྡིང་ལ་འགྲན༔ དུས་གསུམ་མི་གཡོ་རྡོ་རྗེ་ལྟ་བུར་གནས༔ ཆགས་ཐོགས་མེད་པ་ཉི་ཟླའི་འོད་བཞིན་གསལ༔ སྣང་བར་དབང་བསྒྱུར་དམིགས་པ་དེ་རུ་ཚུད༔ སྟོང་པར་དབང་བསྒྱུར་འཁོར་བར་ཡ་མི་ང༔ རྒྱུ་བ་རྒྱུ་བ་ཆེ་དང་རབ་དུ་རྒྱུ༔ ངེས་པར་རྒྱུ་དང་ཡང་དག་རྒྱུ་བ་སྟེ༔ དབང་པོལྔ་ཡི་རླུང་ལ་མེ་རླུང་ཐེབས༔ གཟུགས་སུ་སྣང་བ་སྟོང་གཟུགས་ཆུ་ཟླ་བཞིན༔ སྒྲ་རུ་གྲགས་པ་བྲག་ཆ་ལྟ་བུ་དང༔ དྲི་རུ་ཚོར་བ་ཚོར་སྟོང་རྨི་ལམ་དྲི༔ རོ་རུ་སྣང་བ་མྱོང་སྟོང་རང་སར་གྲོལ༔ རེག་བྱར་སྣང་བ་རེག་སྟོང་བདེ་ཆེན་ངང༔ གང་ལ་འཛིན་ཞེན་བློ་ཡི་འཁྲིས་བོར་ནས༔ གཟའ་གཏད་བྲལ་བ་ཆོས་ཉིད་ཕྱམ་བརྡལ་ཡངས༔ གཞན་ཡང་དག་དང་མ་དག་རྩ་རླུང་དང༔ ཐིག་ལེའི་ཁམས་རྣམས་གནས་སུ་དག་པ་ལས༔ སྐུ་གསུམ་ཡེ་ཤེས་ཕྲིན་ལས་དང་བཅས་པ༔ མངོན་གྱུར་འབྲེལ་ཚད་དོན་ལྡན་རྣལ་འབྱོར་དུ༔ གྱུར་ནས་སྒྱུ་ལུས་ཟག་པ་འོད་དུ་གསལ༔

རགས་པའི་དྲི་བཅོམ་ཕྲ་བའི་འོད་གསལ་ཁམས༔གཉུག་མ་མི་ཤིགས་རྡོ་རྗེ་གསུམ་དུ་སྨིན༔ འབྱུང་བའི་གནོད་པས་མི་ཚུགས་རང་དབང་བསྒྱུར༔ སྣང་ཆ་ཡེ་ཤེས་ལྷ་ཡི་འཁོར་ལོར་རྫོགས༔ དེར་འཛིན་བྲལ་བས་བསོད་ནམས་ཚོགས་རྫོགས་ཤིང༔ རིག་པ་རང་བྱུང་དུས་གསུམ་འཕོ་འགྱུར་བྲལ༔ སྐྱེ་འགགས་མི་གནས་དབུ་མ་ཆེན་པོའི་དོན༔ མངོན་གྱུར་ཡེ་ཤེས་ཚོགས་ཀྱང་རྫོགས་པ་ཡིན༔ སངས་རྒྱས་ཡེ་ཤེས་རྗེས་འགྲོའི་ཡོན་ཏན་འཛིན༔ དེ་བཞིན་གནས་ལྔར་པདྨ་ཟླ་བ་དང༔ ཉི་མའི་གདན་ནི་ཉུངས་འབྲུ་གླེབ་པ་ཙམ༔ དེ་སྟེང་རྡོ་རྗེ་རིན་ཆེན་འཁོར་ལོར་དང༔ པདྨ་རྒྱ་གྲམ་རྣམས་བསྒོམ་ཁོང་གསེང་དུ༔ ཧཱུྃ་ཏྲཱྃཿཨོཾ་ཧྲཱིཿཨ་རྣམས་གསལ་བཏབ་ནས༔ རླུང་རིག་ཤེས་གསུམ་དམིགས་པ་དེ་རུ་བྱ༔ ཐུགས་སྲོག་དབུས་སུ་རིག་པ་ཐིམ་འགྲོ་བའི༔ ཤིན་ཏུ་ཕྲ་བའི་ངང་དུ་མཉམ་པར་བདག༔ བར་རླུང་བུམ་པ་ཅན་ལ་གནད་དུ་བསྣུན༔ དེ་ལྟར་ཡང་ཡང་སྦྱངས་པ་མཐར་སོན་ན༔ གནས་ལྔའི་མདུད་པ་མ་ལུས་རབ་ཏུ་གྲོལ༔ ཤེས་རབ་ཡེ་ཤེས་ཕྱོགས་མེད་སྣང་བ་ཤར༔ ཕྱི་རུ་དབྱིངས་ཐིག་འཇའ་འོད་ཕྱག་མཚན་དང༔ དུ་བ་སྨྲིག་རྒྱུ་མེ་ཁྱེར་མར་མེ་སོགས༔ འོད་གསལ་རྟགས་ཀྱི་སྣང་བ་མངེས་འཆར༔

ནང་དུ་སྣང་མཆེད་ཐོབ་དང་ཉེ་བར་ཐོབ༔ དཀར་དམར་གནག་གསུམ་བག་ཆགས་ཀུན་བཅོམ་ནས༔ ལུགས་སུ་ལྡོག་སྟེ་བརྗོད་མེད་འོད་གསལ་ཉམས༔ མཐའ་དབུས་མེད་པར་ཁྱབ་བརྡལ་ཀུན་ཏུ་འཆར༔ ལུགས་འབྱུང་རིགས་ལྔ་གང་རུང་སྐུར་ལྡང་ནས༔ སྣོད་བཅུད་འཛིན་ཞེན་ཞིང་དང་གཞལ་ཡས་དང༔ ལྷ་དང་ལྷ་མོའི་རང་བཞིན་རྩལ་འབྱོངས་ནས༔ མ་དག་འཁོར་ལོ་དག་པ་རབ་འབྱམས་སུ༔ ཡོངས་ཤར་འཁྲུལ་སྣང་གདོད་མའི་གཞི་རུ་ཞིག༔ རྗེས་ཐོབ་འཇུག་ལྡང་མ་དག་སྒྱུ་ལུས་སུ༔ སྣང་ཡང་འོད་གསལ་རིག་པ་ཕུག་བཙན་པས༔ སྒྱུ་མ་རྨི་ལམ་དྲི་ཟའི་གྲོང་ཁྱེར་ལྟར༔ དཔེ་བརྒྱད་དག་པའི་སྣང་བ་ཡུད་ཙམ་ལས༔ བློ་ཡི་བདེན་ཞེན་དམིགས་པ་རང་ལོག་འགྲོ༔ ས་མ་ཡ༔ གསུམ་པ་སྲོག་གི་ཤུགས་ཀྱིས་རྩོལ་བར་བསླབ༔ རྩ་གསུམ་འདུས་མདོར་ཉི་གདན་འོད་དམར་ཀློང༔བདེ་ཆེན་སྟོང་པའི་རང་གཟུགས་འབར་བ་ནི༔ གཏུམ་མོ་མཚན་ཉིད་བཞི་ལྡན་ལམ་གྱིས་བསྒོམ༔ སྤྱི་བོར་ཟླ་གདན་འོད་ཐིག་དཀར་པོའི་སྦུབས༔ ཐབས་མཆོག་ཧེ་རུ་ཧཾཿཡིག་རྣམ་པར་གསལ༔ ཕྱི་རྐྱེན་སྲོག་གིས་དྲངས་པའི་བྱིན་རླབས་བཅུད༔ འབར་བའི་གསོས་བྱས་ཡེ་ཤེས་མེ་སྦར་ནས༔ གནས་བཞི་རིམ་ཁྱབ་འདོད་ཆགས་

གཏི་མུག་དང༔ ང་རྒྱལ་ཞེ་སྡང་སྒྲིབ་པ་ཀུན་བཅོམ་ནས༔ ཧེ་རུ་ཀ་བསྐུལ་རིག་བདེ་བཟོད་མེས་ཞུ༔ འཛག་པའི་ཐིག་ལེ་དངུལ་ཆུའི་རྡུལ་བཞིན་བབས༔ སྤྱི་མགྲིན་སྙིང་ག་ལྟེ་བའི་འཁོར་ལོ་ཀུན༔ ཡོངས་གང་དགའ་བ་མཆོག་དགའ་ཁྱད་པར་དགའ༔ ལྷན་ཅིག་སྐྱེས་དང་སྟོང་དང་སྟོང་པ་ཆེ༔ ཤིན་ཏུ་སྟོང་དང་ཐམས་ཅད་སྟོང་པ་ཡི༔ འོད་གསལ་རིམ་འཆར་གཏུམ་མོའི་བདེ་དྲོད་འབར༔ མེ་དང་བདུད་རྩི་བྲོས་དཻད་ཚུལ་གྱིས་ནི༔ གསང་བའི་གནས་བབས་ཕྲག་དོག་སྒྲིབ་པ་བཅོམ༔ བསམ་གྱིས་མི་ཁྱབ་རིག་པའི་རང་ཞལ་བལྟ༔ རྫིང་ལྟར་བསྐྱིལ་ནས་བདེ་བར་སེམས་བཟུང་ནས༔ རླུང་ཁུག་བདུན་ཙམ་མཉམ་པར་བཞག་པའི་མཐར༔ སྦུབས་ཆུས་དྲངས་བཞིན་ལྟེ་བ་སྙིང་ག་དང༔ མགྲིན་པ་སྤྱི་བོའི་གནས་སུ་རིམ་གྱིས་དྲངས༔ དགའ་བ་ནས་བཟུང་ཐམས་ཅད་སྟོང་པའི་བར༔ མས་བརྟན་ཤེས་རབ་དགའ་བ་ཞི་དང་ནི༔ སྟོང་བཞིའི་འོད་གསལ་བདེ་སྟོང་ཟུང་འཇུག་པའི༔ ཡེ་ཤེས་རང་ཞལ་བལྟ་ཞིང་ཀ་དག་ཀློང༔ དམིགས་བསམ་བརྗོད་པ་བྲལ་བར་ལྷོད་ཀྱིས་འཇོག༔ ཡང་ཡང་སྒོམ་པས་རྩོལ་བའི་མཐུས་དྲངས་པའི༔ སྔོན་མའི་འོད་གསལ་རིམ་ལྡང་

རིམ་འཇུག་པ༔ ཆེས་ཆེར་གསལ་ཞིང་བརྟན་པར་འཆར་བ་ཡིན༔ སླར་ཡང་གཏུམ་མོའི་མེ་རླུང་ཤུགས་རྒྱས་ནས༔ ཆེས་ཆེར་འབར་བས་ཕུང་ཁམས་སྐྱེ་མཆེད་བསྲེགས༔ དེ་ལས་ཆེར་མཆེད་ཕྱི་ནང་སྣོད་བཅུད་ཆོས༔ བདག་གཞན་གཟུང་དང་འཛིན་པའི་ཡུལ་ཡུལ་ཅན༔ དམིགས་མེད་ཟང་ཐལ་འོད་གསལ་ངང་དུ་སྦྱངས༔ འཁོར་འདས་ཐམས་ཅད་དབུ་མ་གཅིག་གིས་གང༔ མེ་རླུང་སྟོབས་རྒྱས་ནུས་པ་ཆེར་འབར་བས༔ བདེ་སྟོང་ཡེ་ཤེས་ངང་ལ་མཉམ་པར་བཞག༔ དབུ་མ་མེ་བཅས་ཇེ་ཕྲར་གྱུར་ནས་ནི༔རྟ་རྔ་བརྒྱད་གཤག་ཙམ་གྱི་ཆ་འདྲ་བའི༔ དབུ་མའི་སྦུག་ཏུ་མེ་ཟུག་ཕྲ་བ་ལ༔ སེམས་བཟུང་བདེ་སྟོང་དབྱེར་མེད་ངང་དུ་བཞག༔ རྗེས་ཤེས་ཐམས་ཅད་ཆོས་ཉིད་སྒྱུ་མར་སྦྱངས༔ བཟའ་བཏུང་དངོས་པོ་ཀུན་ཀྱང་བྱང་ཆུབ་སེམས༔ དཀར་དམར་ཐིག་ལེའི་ངང་དུ་ལམ་འཁྱེར་བྱ༔ ཐ་མལ་འཁྲུལ་རྟོག་དབང་དུ་མི་གཏོང་བར༔ དག་པ་རབ་འབྱམས་ཆེན་པོར་ཉམས་སུ་ལེན༔ ས་མ་ཡ༔ དེ་ནས་རྫོགས་རིམ་གསང་བའི་གབ་ཐིག་ནི༔ རྩ་འཁོར་རྣམས་སུ་འོད་ལྔའི་ཐིག་ལེ་བསྒོམ༔ ཐིག་ལེའི་འོད་ཀྱིས་རྒྱལ་མཆོད་བྱིན་རླབས་བསྡུས༔ ཕྱི་ནང་

སྣོད་བཅུད་འཛིན་ཞེན་དྲི་མ་སྦྱངས༔ ཐམས་ཅད་འོད་གསལ་རོལ་སར་མེར་གྱིས་ཞུ༔ གནས་ལྔའི་ཐིག་ལེ་རྣམས་སུ་ཐིམ་མ་ཐག༔ གྲངས་ཅན་གྲངས་མེད་རྩ་ཡི་འཁོར་ལོར་དང༔ ཤ་ཁྲག་དྲཽད་དབུགས་ཕུང་ཁམས་སྐྱེ་མཆེད་ཆོས༔ ཀུན་ཀྱང་འོད་ཐིག་རོལ་སར་ཐམ་གྱིས་གྱུར༔ གང་ཡང་གཟའ་གཏད་ཞེན་འཛིན་རང་སྟོང་པའི༔ བློ་འདས་འོད་གསལ་ངང་དུ་མཉམ་པར་བདག༔ མིག་ཀྱང་མི་འགུལ་ནམ་མཁའི་མཐོངས་སུ་བལྟ༔ ཤེས་པ་གཡོ་མེད་ཁོང་སྙིང་ཕྱུང་བ་བཞིན༔ སལ་ལེ་སང་ངེ་ཝལ་ལེ་རྗེན་ཁྲེས་སེ༔ བཞི་ལྡན་ཆོས་སྐུའི་རིག་པར་ལྷན་གྱིས་བཞག༔ ལུས་ངག་ཡིད་གསུམ་བྱ་བ་ཀུན་བཏང་ནས༔ མི་དགེ་བར་མི་འཇུག་དགེ་ལའང་མི་སེམས་པར༔ དབྱིངས་དང་ཡེ་ཤེས་མཉམ་བརྡལ་གཤིས་སུ་སྐྱོངས༔ འཐོར་བའི་འཚོགས་པའི་ཉེར་ལེན་འབྱུང་བ་ན༔ གཞི་རྩ་བྲལ་བའི་གཤིས་ལས་མི་གཡོས་བར༔ རྣམ་པར་རྟོག་པ་ཆུ་ལ་རི་མོ་བཞིན༔ ཕན་གནོད་བྲལ་བར་དབྱིངས་གཅིག་ངང་དུ་འཇོག༔ ཡེ་ནས་གྲོལ་བས་བསྐྱར་གཞིའི་ཆོས་ལས་འདས༔ རང་སར་གྲོལ་བས་མཁའ་ལ་སྦྲུལ་མདུད་བཞིན༔

ཤར་ཐོག་གྲོལ་བ་ཆུ་དང་རླབས་ལྟ་བུ༔ མ་གྲོལ་ཆོས་མེད་མཐའ་གྲོལ་ཀློང་ཆེན་ཡངས༔ ལྟ་བས་ཐག་བཅད་སྒོམ་པ་རང་སོར་ཀློད༔ སྤྱོད་པ་སྤང་བླང་བྲལ་བར་རྗེན་ལ་ཕུད༔ འབྲས་བུ་ཡུལ་དུ་མ་འཛིན་རང་ལ་རྫོགས༔ ཐོབ་ལེན་བྲལ་བར་གཤིས་ཐོག་ས་བཟུང་ནས༔ ལས་དང་བྱ་བྱེད་རྨི་ལམ་སྣང་བ་བཞིན༔རྗེས་མཐུད་མེད་པར་ཚུགས་མི་ཐུབ་པར་གྲོལ༔ གྲོལ་ཞེས་བྱ་བའི་བློ་ཡི་འཛིན་པ་ཙམ༔ ཐམས་ཅད་རང་གྲོ